Carnisseria Castillo i Motos Maynero, dos comerços de Burjassot de tota la vida, reben l’homenatge de l’Ajuntament
2025-07-24

No hi ha llonganissa de Pasqua com la de Castillo. La meua primera vespino, de Maynero. El davantal de Lola, inoblidable…Estes i moltes altres frases es desprenien de les converses que es deixaven sentir en la vesprada d’ahir, 25 d’octubre, Dia del Comerç Local, en el marc de l’homenatge que l’Ajuntament ha volgut rendir a dos establiments comercials històrics de Burjassot: Carnisseria Castillo i Motos Maynero.

La regidoria de Comerç i Mercats, dirigida per Rosa Coca, impulsa esta iniciativa que en 2023 celebra la seua segona edició (Sederia Miralles i Restaurant Casa Quitín van protagonitzar la primera), amb la qual el Consistori reconeix i posa en valor a establiments de Burjassot dels de tota la vida que, sens dubte, són història viva de Burjassot, que són quasi centenaris i que, hui dia, una tercera generació obri cada dia el negoci amb la mateixa il·lusió que el van fer, antany, els seus avis. Totes dues famílies van rebre, com a record, un socarrat de l’artista local, V. Espinosa, a més de les afectuoses paraules de reconeixement de l’alcalde de Burjassot, Rafa García.

Situada en el número 51 de Mariana Pineda, allà per 1944 obria les seues portes Carnisseria Castillo. Fundada per Miguel Castillo i Irene Cabrelles, es va especialitzar des dels seus inicis en la carn de de llet i en l’embotit casolà i, al llarg de les dècades, fins hui dia, ha sabut crear i mantindre una clientela a prova de bomba. 79 anys després, Loles Castillo, neta major dels fundadors, i davant l’atenta mirada del seu pare, Miguel Castillo, dedicava unes paraules de profund afecte i orgull al clan familiar, treballadors, carnissers i amants del seu ofici. L’ofici precisament del seu germà Jose, tercera generació d’esta mítica carnisseria que, des del cor del centre històric de Burjassot, continua proveint a la seua fidel clientela d’un producte de qualitat més que demostrada.

Burjassot. Any 34 del segle passat. En el número 105 de la de Blasco Ibáñez, Vicente Maynero, natural de Burjassot, obri la persiana del seu recentment estrenat negoci: una botiga i taller de cicles i motocicles, que combina amb la seua passió pel ciclisme. L’any que ve, el clan Maynero, complirà un segle. De tercera generació també, gràcies a Óscar, net del Vicente fundador i fill de Vicente (segona generació) i propietari actual del negoci, Maynero complirà cent anys dedicats a fer feliços a moltes persones les aficions i les passions de les quals han circulat i continuen circulant hui sobre rodes.

Les persones que vulguen saber més sobre estos dos comerços històrics de Burjassot poden acostar-se, fins al 6 de novembre, a la segona planta de la Casa de Cultura, Allí trobaran una exposició amb fotografies i altres elements i records que aconsegueixen mostrar i recrear l’essència de dos negocis de Burjassot…dels de tota la vida.